b'\n_START_ARTICLE_\nDorothy Pitman Hughes\n_START_PARAGRAPH_\nDorothy Pitman Hughes (s\xc3\xbcndinud 2. oktoobril 1938) on USA feminist, publitsist, lastekaitse aktivist, lastehoiu edendaja, mustanahaliste \xc3\xb5iguste kaitsja ja ettev\xc3\xb5tja._NEWLINE_Pitman Hughes on olnud tegev mitme laste ja naistega seotud ettev\xc3\xb5tmise juures, v\xc3\xb5idelnud vaesuse vastu ja tegutsenud mustanahaliste v\xc3\xb5imestamise nimel. Koos Gloria Steinemiga pandi alus feministlikule ajakirjale Ms.\n_START_SECTION_\nNoorp\xc3\xb5lv\n_START_PARAGRAPH_\nPitman Hughes s\xc3\xbcndis Georgia osariigis Lumpkinis. Kui ta oli 10-aastane, peksti ta isa julmalt l\xc3\xa4bi ja j\xc3\xa4eti surnu p\xc3\xa4he kodu ukse taha. Pere uskus, et teo panid toime Ku Klux Klani liikmed. Pitman Hughes otsustas juba lapsena, et hakkab tulevikus aktivistina p\xc3\xbc\xc3\xbcdlema inimeste elutingimuste parandamise poole.\n_START_SECTION_\nAktivism\n_START_PARAGRAPH_\n1957. aastal kolis Pitman Hughes Georgiast New Yorki, kus 1960. aastatel tegutses lauljana. Aktivistiteed alustas ta kodaniku\xc3\xb5iguste meeleavaldustel vahistatute kautsjonite tarbeks raha kogudes. Ta tundis nii Martin Luther Kingi kui ka Malcolm X-i. _NEWLINE_1960. aastatel pidas Pitman Hughes ka kolme lastehoidu, aidates seega kaasa uudse teenuse levikule. Algatus s\xc3\xbcndis konkreetsest vajadusest. Pitman Hughes m\xc3\xa4rkas t\xc3\xa4navatel lapsi, kelle vanemad olid nad t\xc3\xb6\xc3\xb6le minnes j\xc3\xa4relevalveta j\xc3\xa4tnud. Esimese lastehoiu avas ta oma kodus. Samuti hakkas ta abistama teismelisi suviste t\xc3\xb6\xc3\xb6kohtade leidmisel._NEWLINE_Tema abiga avati New Yorgi esimene koduv\xc3\xa4givalla all kannatavate naiste varjupaik ja asutati lastekaitse agentuur New York City Agency for Child Development (praegune New York City Administration for Children\'s Services)._NEWLINE_1971. aastal kuulus Pitman Hughes koos Gloria Steinemiga feministliku \xc3\xbchingu Women\'s Action Alliance asutajate hulka. Koos Steinemiga asutati ka feministlik ajakiri Ms. ja 1970. aastatel pidasid nad USA eri paikades soo-, klassi- ja rassiteemalisi k\xc3\xb5nesid._NEWLINE_1992. aastal pandi Pitman Hughesi osalusel alus Floridas Jacksonville\'is algatusele, mis kutsub naabruskondi \xc3\xbcles ise toitu kasvatades vaesuse vastu v\xc3\xb5itlema._NEWLINE_Pitman Hughes on propageerinud mustanahaliste seas v\xc3\xa4ikeettev\xc3\xb5tluse v\xc3\xb5imestavat m\xc3\xb5ju. Ta oli osaline Clintoni administratsiooni poolt 1994. aastal asutatud programmis Upper Manhattan Empowerment Zone, mille kaudu suunati 300 miljonit dollarit Harlemi majanduse elavdamisse. Pitman Hughes oli tegev uurimisr\xc3\xbchmas, mille \xc3\xbclesandeks oli kohaliku v\xc3\xa4ikeettev\xc3\xb5tluse arendamine. Kuid aja m\xc3\xb6\xc3\xb6dudes hakkas Pitman Hughes programmi kritiseerima. Programmi raames toodi suured ettev\xc3\xb5tted (nt Old Navy ja Disney) Harlemisse t\xc3\xb6\xc3\xb6kohti looma, aga l\xc3\xb5pptulemusena m\xc3\xb5jus nende tulek kohalikele ettev\xc3\xb5tetele kahjulikult. Pitman Hughes arvustas ka seda, kuidas programmi kaudu v\xc3\xa4ikeettev\xc3\xb5tete vahel raha jagati. _NEWLINE_Aastatel 1997\xe2\x80\x932007 pidas Pitman Hughes Harlemis kontoritarvete poodi ja kirjutas kogemustest raamatutes "Wake Up and Smell the Dollars!" (2011) ja "I\'m Just Saying... It Looks Like Ethnic Cleansing (The Gentrification of Harlem)" (2012)._NEWLINE_Alates 2003. aastast elab Pitman Hughes Jacksonville\'is  ja veab seal j\xc3\xa4tkuvalt algatust, mis kutsub kogukondi \xc3\xbcles ise toitu kasvatama.\n_START_SECTION_\nS\xc3\xb5prus Steinemiga\n_START_PARAGRAPH_\nPitman Hughes ja Steinem kohtusid New Yorgis, kus neid viis kokku t\xc3\xb6\xc3\xb6 naiste \xc3\xb5iguste ja lastekaitse valdkonnas. Koos t\xc3\xb5steti eri viisidel teadlikkust soo-, rassi- ja klassik\xc3\xbcsimustes. Steinemi jaoks oli oluline k\xc3\xa4ia l\xc3\xa4bi Pitman Hughesi ja teiste mustanahaliste feministidega, et ei j\xc3\xa4\xc3\xa4ks muljet, nagu oleks feminism ainult valgete keskklassi naiste liikumine. Pitman Hughes on r\xc3\xa4\xc3\xa4kinud, et nende s\xc3\xb5prus oli omal ajal ebatavaline, ja et ta tundis hirmu, kui valgenahaline Steinem talle kodulinna Lumpkinisse k\xc3\xbclla tuli._NEWLINE_1971. aastal avaldas ajakiri Esquire Magazine ikooniliseks saanud foto, millel k\xc3\xb5rvuti seisvad Pitman Hughes ja Steinem jagavad solidaarselt sama seelikut ja on rusikasse surutud k\xc3\xa4e resoluutselt pea kohale t\xc3\xb5stnud. 2014. aastal poseerisid naised samas poosis uue pildi jaoks.\n_START_SECTION_\nIsiklikku\n_START_PARAGRAPH_\nPitman Hughesil on kolm t\xc3\xbctart.'